Vrou sterf ná noodlottige U-draaiDie motor waarin die vrou gesterf het. Foto: Verskaf ŉ 25-jarige vrou is Maandagoggend buite Pretoria dood nadat die motor waarin sy ŉ passasier was teen ŉ ander motor gebots het. Konst. Conny Moganedi, polisiewoordvoerder, het gesê die botsing het omstreeks 05:45 op die R513-pad naby Cullinan, oos van die stad, plaasgevind. Die ander motor wat in die botsing betrokke was. Foto: Verksaf “Volgens ooggetuies het ŉ vlootblou Mercedes Benz probeer om ŉ U-draai op die pad te maak toe ŉ wit Volkswagen Passat die agterkant van die Mercedes getref het waar die vrou gesit het. Die vrou is op die toneel dood verklaar,” het Moganedi gesê. Die polisie ondersoek ŉ saak van strafbare manslag. Die naam van die oorledene kan nog nie bekend gemaak word nie. Dit was nie dadelik bekend wat die ander mense se beserings was nie.